Diari Oficial de la Generalitat Valenciana


Sumari del DOGV 4307, del 05-08-2002 (2002/7808)

RESOLUCIÓ de 12 de juliol de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria de Benestar Social de la Generalitat Valenciana i Philip Morris Spain, SA, en programes de violència de gènere.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4307

Data del DOGV
:   05-08-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/7808


Data del document
:   12-07-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Benestar Social
    * dona
    * discriminació sexual
    * integració social
    * violència
    * condició de la dona

RESOLUCIÓ de 12 de juliol de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria de Benestar Social de la Generalitat Valenciana i Philip Morris Spain, SA, en programes de violència de gènere. [2002/X7808]
  
Subscrit, després de la tramitació prèvia reglamentària, entre la Conselleria de Benestar Social de la Generalitat Valenciana i Philip Morris Spain, SA, el 10 de maig de 2002, un Conveni Marc de col·laboració en programes de violència de gènere, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0450/2002, i que figura com a annex d'aquesta resolució.
  
València, 12 de juliol de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni marc de col·laboració entre la Conselleria de Benestar Social de la Generalitat Valenciana i Philip Morris Spain, SA, en programes de violència de gènere.
  
València, 10 de maig del 2002
  
Reunits
  
D'una part, el Sr. Rafael Blasco Castany, Hble. conseller de Benestar Social, en virtut de la competència atribuïda pels articles 35 de la Llei 5/1983, de 30 de desembre, de Govern Valencià, i article 2 del Decret 138/2000, de 12 de setembre, pel qual s'aprova el Reglament Orgànic i Funcional de la Conselleria de Benestar Social
  
D'una altra, el Sr. Javier Areitio Toledo i la Sra. Ana Escoll Jerez, en nom i representació de Philip Morris Spain, SA, Sociedad Unipersonal, com a Apoderats d'esta, fent ús de les facultats que els corresponen i que consten, respectivament, en l'Escriptura de Poder autoritzada pel notari de Madrid, Sr. Luis Coronel de Palma, el dia 10 de gener de 1995, amb el número 87 del seu protocol notarial, i en l'escriptura de poder autoritzada pel notari de Madrid Sr. Antonio Horta Trólez, el dia 23 de gener del 2001, amb el número 161 del seu protocol notarial.
  
Ambdues parts en la representació que posseïxen es reconeixen la mútua capacitat per a subscriure el present Conveni, i amb esta finalitat,
  
Exposen:
  
I. La Conselleria de Benestar Social, a través de la Direcció General de la Dona, té atribuïdes entre les seues funcions les de: coordinar la prestació de servicis dirigits específicament a favor de la dona i, de manera especial, els que tinguen com a objecte atendre situacions de greus carències; previndre i, si és procedent, contribuir a eliminar tota situació d'abús o discriminació, directa o indirecta, de la dona, així com coadjuvar en la tramitació de les denúncies que es formulen contra tals situacions. Tot això segons el que disposa l'art. 14 del Decret 138/2000, de 12 de setembre del Govern Valencià, pel qual s'aprova el Reglament Orgànic i Funcional de la citada Conselleria.
  
II. Philip Morris Spain SA, Sociedad Unipersonal, com a empresa radicada a Espanya des de fa més de 30 anys, desenvolupa actuacions en l'àmbit de la responsabilitat corporativa que pretenen anar a l'encontre de les preocupacions i les expectatives de la societat i desitja ampliar el seu compromís de solidaritat, contribuint a la consecució d'objectius d'interés públic, entre els quals es troba la protecció i la integració social de les dones víctimes de la violència domèstica, i promovent, per a això, la col·laboració amb els organismes i les institucions públiques competents, així com amb organitzacions reconegudes que desenvolupen iniciatives afins.
  
III. Una de les manifestacions més greus de violació dels drets humans és sens dubte la violència de gènere. Es configura com un problema social complex i la seua eradicació requerix actuacions coordinades d'investigació sobre les situacions i causes, i prevenció de les conductes, la formació de professionals així com l'adequació dels servicis d'atenció i d'acollida a les necessitats de les víctimes.
  
IV. La Generalitat Valenciana desenvolupa a través del Pla d'Igualtat d'Oportunitats entre Hòmens i Dones 2001-2004, aprovat pel ple del Govern Valencià en la seua sessió de 10 de Juliol del 2001, una àrea a la violència de gènere, violència que s'exercix contra dones i xiquetes, en l'esfera pública o privada i que constituïx la manifestació més greu de la desigualtat existent entre dones i hòmens basada en relacions de poder.
  
V. Dins d'este Pla d'Igualtat es promouen i despleguen programes de seguiment i suport psicosocial des de la perspectiva de gènere, que propicien la integració de les dones víctimes de violència domèstica i dels seus fills/es, tot establint-se com a actuacions prioritàries l'atenció a dones víctimes de violència de forma concreta i especialitzada, entre les quals es troben les dones víctimes de maltractaments físics i psíquics en situacions de greu risc.
  
VI Per això, la Conselleria de Benestar Social proposa, com a eixos prioritaris d'actuació contra qualsevol classe de violència, accions encaminades a l'ajuda i la recuperació personal de les dones víctimes de violència, així com a la protecció davant del risc de noves agressions.
  
En virtut del que s'ha exposat anteriorment, les parts que hi intervenen consideren oportú subscriure el present Conveni Marc de Col·laboració d'acord amb les següents,
  
Clàusules
  
Primera. El present Conveni té com a objecte la instrumentació del Marc de Col·laboració entre la Conselleria de Benestar Social, a través de la Direcció General de la Dona i Philip Morris Spain SA., Sociedad Unipersonal, per a la col·laboració en programes de violència.
  
Segona. Per a la consecució de l'objecte assenyalat en la clàusula anterior, les parts podran subscriure Convenis de Col·laboració de caràcter singular i duració determinada l'objecte dels quals podrà ser el desenvolupament de programes concrets que tinguen com a finalitat la realització, entre altres, de les activitats següents:
  
a) Establir Sistemes de Protecció en les víctimes, i, en tot el territori de la Comunitat Valenciana mitjançant el sistema de telealarmas connectades directament amb les forces de seguretat de l'Estat o amb la policia local de cada municipi, així com estudiar altres mesures d'autoprotecció per a les víctimes, adaptades a les seues especials circumstàncies.
  
b) Realitzar programes dirigits a l'assistència i a la integració social de les dones víctimes de maltractaments a la Comunitat Valenciana.
  
c) Adequar els criteris de qualitat, de creació i de funcionament de la Xarxa de Recursos Residencials Públics i Privats existents a la Comunitat Valenciana, adaptant-los a les necessitats reals de les dones víctimes de violència domèstica, prestant especial atenció a les dones amb discapacitat psíquica i malaltes mentals.
  
d) Dur a terme Programes d'Intervenció Específics, tendents a l'eliminació de pràctiques discriminatòries per raó de sexe derivades de la tradició, costums i prejuís culturals que coexistixen en l'actualitat amb més arrelament en els col·lectius de dones en situació o risc d'exclusió social.
  
La relació precedent no té caràcter exhaustiu ni excloent d'altres activitats concretes que, trobant-se incloses en l'àmbit general del present Conveni Marc, pogueren determinar-se per la via del corresponent Conveni Singular de desenvolupament d'aquell.
  
Tercera. Correspondrà a Philip Morris Spain SA, Sociedad Unipersonal, la selecció dels mitjans materials i personals que es consideren necessaris per al desenvolupament de les activitats la realització de les quals es preveja abordar a través dels convenis singulars que pogueren subscriure's en desenvolupament del present Conveni Marc, tot anant al seu càrrec tant les obligacions econòmiques com qualsevol altra que voluntàriament assumisca de manera unilateral.
  
Quarta. Correspondrà a la Generalitat Valenciana, a través de la Conselleria de Benestar Social, la prestació de col·laboració i d'ajuda en la realització de les activitats que, dins de l'objecte del present Conveni convinguen a desenvolupar a través dels convenis singulars que se subscriguen.
  
Cinquena. Si és procedent, les parts podran subscriure els citats convenis singulars, especificant-se en estos, les activitats concretes que hagueren de realitzar-se a la seua empara, i en el cas que hi haguera ajuda econòmica per part de la Generalitat Valenciana, s'especificaria l'aplicació pressupostària a càrrec de la qual hagen de finançar-se les esmentades activitats i fins a quin import màxim; així com el règim de pagament i el mecanisme de justificació que hauria d'adaptar-se, en tot cas, al que preveu el text refós de la Llei d'Hisenda Pública de la Generalitat Valenciana i normes que la despleguen, modifiquen o substituïsquen.
  
Sisena. El present conveni entrarà en vigor el dia de la seua firma i tindrà una duració d'un (1) any i es prorrogarà de forma tàcita per períodes anuals.
  
No obstant l'anterior, qualsevol de les parts podrà notificar la seua intenció de no renovar el present Conveni mitjançant una comunicació per escrit a l'altra amb una antelació de dos (2) mesos a la terminació del contracte marc o de qualsevol de les seues pròrrogues.
  
Setena. Qualsevol activitat divulgativa que es mantinga amb tercers, derivada de l'execució del present Conveni contindrà referència expressa a la col·laboració prestada per la Conselleria de Benestar Social, Direcció General de la Dona i recíprocament, per Philip Morris Spain SA., Sociedad Unipersonal, incorporant en tot cas i de forma visible el logotip que permet identificar l'origen del finançament.
  
Tot projecte d'activitat divulgativa haurà de ser presentat amb antelació a Philip Morris Spain SA., Sociedad Unipersonal, per a la seua revisió i aprovació. En especial, Philip Morris Spain SA, Societat Unipersonal, haurà de donar la seua aprovació a la forma en què s'incorpora el logotip que permet identificar l'origen del finançament.
  
Huitena. Per allò no previst en este Conveni valdrà el que disposa la legislació sobre Contractació Administrativa i la resta de normes del Dret Administratiu i si no n'hi ha, en les normes de Dret Privat que es pogueren aplicar amb caràcter subsidiari.
  
I sent de conformitat les parts que hi intervenen firmen el present Conveni Marc, al lloc i en la data expressats en l'encapçalament.
  
El conseller de Benestar Social,
  
RAFAEL BLASCO CASTANY
  
Philip Morris Spain, SA, Sociedad Unipersonal,